Sindicatul denumit Asociaţia Jucătorilor Profesionişti de Tenis (PTPA) a transmis, prin intermediul unui comunicat publicat pe platforma X (fostă Twitter), că victoria obţinută de românca Simona Halep la Tribunalul de Arbitraj Sportiv nu compensează timpul pierdut de aceasta.
"După cum am indicat în principiile noastre, PTPA susţine ferm toate procesele jucătorilor, dreptul la apel şi accesul la un sistem antidoping corect şi logic. Decizia Tribunalului de Arbitraj Sportiv de a reduce suspendarea Simonei Halep de la patru ani la 9 luni subliniază nevoia unei reforme sensibile a unui sistem nedrept, care eşuează în protejarea acestor drepturi. Simona a avut deja 17 luni de suspendare provizorie şi pierderea clasamentului, a premiilor în bani, a reputaţiei, precum şi alte pagube ireparabile. Victoria ei la apel nu va compensa timpul pierdut", se arată în comunicat.
Sindicatul a precizat că a lucrat împreună cu Simona şi cu echipa ei juridică pe parcursul anului trecut şi va continua să o susţină pentru revenirea în competiţii.
"Rămânem determinaţi să colaborăm cu ITIA (Agenţia Internaţională pentru Integritatea Tenisului) şi să forţăm îmbunătăţiri logice şi o responsabilitate crescută a unui proces care continuă să-şi arate defectele sale imense. Un sistem mai drept şi mai logic trebuie implementat pentru beneficiul tuturor", a concluzionat sindicatul PTPA.
Legendara Billie Jean King a reacţionat şi ea în reţeaua de socializare amintită după vestea reducerii suspendării Simonei Halep: "Asta este o veste grozavă. Sunt foarte fericită pentru @Simona_Halep".
Jucătoarea franceză de tenis Alize Cornet a comentat astfel: "Singurul rezultat posibil din acest întreg scandal. Bine ai revenit, Simona".
Darren Cahill, fostul antrenor al Simonei Halep, a revenit cu un mesaj pentru fostul lider mondial: "Integritate, onestitate şi o luptătoare în esenţă. Ai clasă, Simo. Bravo şi bine ai revenit acolo unde îţi este locul".
Tenismanul australian John Millman a spus: "E grozav să văd că Simona e eligibilă să joace din nou. Nu-l lăsa pe Patrick lângă băuturile tale când vei reveni!", cu aluzie la faptul că testul antidoping pozitiv al româncei a survenit în perioada în care aceasta colabora cu antrenorul francez Patrick Mouratoglou, din cauza unui supliment alimentar contaminat, oferit de echipa academiei sale.
Tribunalul de Arbitraj Sportiv (TAS) de la Lausanne a admis apelul depus de jucătoarea română de tenis Simona Halep şi i-a redus, marţi, la nouă luni suspendarea de patru ani dictată de Agenţia Internaţională pentru Integritatea Tenisului (ITIA).
"Procedura de apel a TAS a cuprins procese intensive şi o audiere de trei zile care a avut între 7 şi 9 februarie, la Lausanne. Comisia TAS a audiat numeroşi experţi şi martori, majoritatea prezenţi fizic la audiere. Comisia a determinat în unanimitate ca perioada de patru ani de ineligibilitate impusă de tribunalul independent al ITF să fie redusă la nouă luni, începând cu 7 octombrie 2022, perioadă care a expirat pe 6 iulie 2023. Întrucât termenul a expirat înainte ca apelul să fie depus la TAS, completul TAS a hotărât că e oportun să emită dispoziţia cât mai curând posibil, împreună cu un comunicat de presă cuprinzător'', se arată în comunicatul TAS.
Simona Halep fusese suspendată pe o perioadă de patru ani pentru dopaj, pe 12 septembrie 2023, de către Agenţia Internaţională pentru Integritate în Tenis (ITIA). ITIA a precizat atunci că un tribunal independent a suspendat fostul lider mondial pentru două încălcări separate ale Programului Antidoping din Tenis (TADP).
Simona Halep a dat în judecată compania canadiană care a produs suplimentele nutriţionale din cauza cărora consideră că a fost testată pozitiv şi a fost suspendată patru ani pentru dopaj.
Halep cere despăgubiri mai mari de 10 milioane de dolari de la Quantum Nutrition, care produce Schinoussa Superfoods, după testul pozitiv la roxadustat (medicament folosit de oamenii cu anemie, n. red.) din 2022, de la US Open.